王漕小燕玻璃分韻得路字
作者：陳造
朝代：宋

paragraphs: 去年客京華，酷暑不可度。
時爲冷泉登，稅駕脫巾屨。
風外雜佩鳴，松根一竇注。
可聞不可挹，已足盪袢暑。
朅來黄埃中，夢遶湖西路。
寧知虎頭側，碧溜依紺宇。
琤淙響琴筑，噴噀起霏霧。
餘潤碧苔滋，照影紅葵嫮。
凉氣濯毛骨，寒聲到樽俎。
况陪持斧翁，觴詠澣塵慮。
坐著錦囊生，歌煩桃葉女。
向來湖西亭，聽泉渠須數。
逼人灑清寒，如翁玉雪句。
更喚泉間龍，爲霖下山去。